# 1. Xogar e programar, todo é comezar

## Glosario

## Controladora

Definición:

  É unha placa programable que permite ler entradas, procesar información mediante código e controlar saídas.

Exemplo:

  Adafruit e micro:bit son controladoras que se empregan para programar e controlar dispositivos electrónicos de forma sinxela.

## Sensa

Definición:

  Palabra en latín, traducible por sentimentos, pensamentos, ensinanzas ou cousas percibidas, dependendo do contexto.

Exemplo:

  Sensa é o plural neutro do participio pasivo sensus, do verbo sentire (sentir).

# O misterio do Sensa6

O curso encara a súa recta final e no teu instituto xa comezan as tarefas de limpeza e organización para preparar o vindeiro ano. Como cada curso, o persoal da biblioteca encárgase de revisar, clasificar e organizar xogos e outros materiais.

Este ano, porén, ocorreu algo inesperado: entre o material de Educación Dixital atoparon un taboleiro dun xogo descoñecido chamado Sensa6. O xogo viña acompañado de instrucións, fichas para poder xogar e seis placas controladoras. Cando tentaron probalo para descubrir como funcionaba, atopáronse cun problema: as controladoras non tiñan ningún programa instalado, polo que era imposible xogar. Unha mágoa, xa que todo indicaba que podía ser un xogo dinámico e entretido.

Haberá posibilidade de arranxalo e deixalo listo para o vindeiro curso? Que pensades?

## Lectura facilitada

No instituto están preparando o próximo curso.

Na biblioteca revisan e ordenan materiais.

Este ano atoparon un xogo chamado Sensa6.

O xogo tiña taboleiro, instrucións, fichas e seis placas controladoras.

As controladoras non tiñan ningún programa.

Por iso non se podía xogar.

Agora hai que pensar se o xogo se pode arranxar.

O obxectivo é deixalo listo para o próximo curso.

## Audio

audio/mpeg

# Que vas aprender?

Ao longo deste reto, vas aprender sobre:

- Os algoritmos que usan os programas e as controladoras.
- Os diferentes tipos de datos e variables utilizados na programación de dispositivos dixitais.
- O uso de sensores e actuadores en diferentes placas controladoras.
- O desenvolvemento dunha aplicación para unha placa controladora.

## Lectura facilitada

Neste reto vas aprender estas cousas:

- Os algoritmos dos programas e das controladoras.
- Os tipos de datos e as variables.
- O uso de sensores e actuadores.
- O desenvolvemento dunha aplicación.

## Audio

audio/mpeg

Páxina 2 de 27

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)