# 2. Para repasar, terás que secuenciar

## Glosario

## Sedentarismo

Definición:

  É un modo de vida no que unha persoa pasa moito tempo sentada ou facendo pouca actividade física.

Exemplo:

  Hai sedentarismo cando unha persoa pasa moitas horas diante do ordenador ou da televisión e case non camiña nin fai exercicio.

# Repasar antes de programar

Antes de comezar a programar para facer o xogo de Sensa6 convén repasar. En 1º e 2º da ESO comezaches a programar con ferramentas como Scratch, Snap ou mBlock. Con elas aprendiches a dar instrucións paso a paso para que un dispositivo realizase unha tarefa e creaches os teus primeiros proxectos interactivos.

Nesta fase vas recuperar esas aprendizaxes. Volverás traballar coas estruturas básicas da programación, lembrarás como se organizan as instrucións nun algoritmo e como un sistema de control responde as ordes que recibe.

Alguén che axudará neste percorrido polos coñecementos previos. Queres saber quen é? Segue lendo!

## Lectura facilitada

En 1º e 2º da ESO xa aprendiches a programar.

Aprendiches a dar instrucións paso a paso.

Nesta fase vas recuperar esas aprendizaxes.

Vas repasar as estruturas básicas da programación.

Vas lembrar como se organiza un algoritmo.

Vas lembrar como responde un sistema de control.

## Audio

audio/mpeg

# Coñece a Ada!

Quen é Ada?

Ada será o teu apoio ao longo das fases 2 e 3. É un robot que sabe moito de programación e quere axudar a estudantes coma ti a participar en actividades dinámicas, afastadas do sedentarismo. Fará de guía nas actividades que realices e indicarache cando tes que coller a placa controladora, cando tes que apuntar no caderno e cando debes traballar en equipo. Cada vez que atopes unha Ada, ou varias, significará que tes que poñerte a traballar.

Pero… por que se chama Ada?

Ada chámase así en homenaxe a Ada Lovelace, unha figura moi importante na historia da programación. O nome tamén serve para lembrar a outras mulleres que contribuíron ao desenvolvemento da informática e da programación.

## Lectura facilitada

Quen é Ada?

Ada acompañarate nas fases 2 e 3.

Ada é un robot que sabe programación.

Ada axudarache nas actividades.

Ada indicarache que tes que facer.

Ada dirache cando usar a controladora.

Ada dirache cando escribir no caderno.

Ada dirache cando traballar en equipo.

Se ves unha Ada, tes que poñerte a traballar.

Pero… por que se chama Ada?

Chámase así por Ada Lovelace.

Ada Lovelace foi unha pioneira da programación.

Outras mulleres tamén fixeron historia neste campo.

## Audio

audio/mpeg

## Máis sobre Ada Lovelace

Ada Lovelace foi unha matemática británica que viviu no século XIX. Hoxe considérase a primeira programadora da historia.

Traballou xunto a Charles Babbage nunha máquina moi avanzada para a súa época chamada "Máquina analítica". Aínda que non chegou a construírse completamente, Ada comprendeu algo que ninguén máis vía: aquela máquina non servía só para facer cálculos matemáticos. Entendeu que, se se lle daban instrucións paso a paso, podería facer moitas outras cousas.

En 1843 escribiu unha serie de notas nas que explicou como a máquina podía seguir un conxunto de instrucións para resolver un problema. Ese conxunto de instrucións considérase o primeiro programa da historia.

O máis importante é que Ada foi a primeira en teorizar o concepto de programa: unha máquina pode procesar información se recibe instrucións axeitadas. Esa idea abriu o camiño á informática moderna.

## Lectura facilitada

Ada Lovelace foi unha matemática británica.

Viviu no século XIX.

Hoxe considérase a primeira programadora da historia.

Traballou na idea dunha máquina que seguía instrucións.

Explicou que unha máquina podía facer máis cousas ca cálculos.

Esa idea foi moi importante para a informática.

## Audio

audio/mpeg

Páxina 5 de 27

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)