# 3.5. Listas

# Qué é unha lista

Unha lista é un tipo de dato que permite gardar varios valores dentro dunha mesma variable. A diferenza dos datos simples, como un número ou un texto, unha lista contén varios elementos e estes están ordenados. É por iso que se di que unha lista é un dato estruturado. En MicroBlocks, para converter unha variable nunha lista, tes que buscar a instrución lista dentro do bloque "Datos". Fíxate na seguinte imaxe:

Unha lista pode conter distintos tipos de elementos: nomes, como [Ana, Pedro, Marta]; unha mestura de nomes e números, como [Libro, 12, Caderno, 5]; ou incluso outras listas dentro, como [[255, 0, 0], [0, 255, 0], [0, 0, 255]].

En todos os casos, para manexar as listas terás que empregar os seguintes conceptos:

- Elementos: son os datos que se gardan na lista.
- Lonxitude: é o número total de elementos que ten a lista.
- Posición: é o lugar que ocupa cada elemento dentro da lista.

## Lectura facilitada

Unha lista serve para gardar varios datos.

Eses datos están ordenados.

Por iso, a lista é un dato estruturado.

En MicroBlocks, a lista créase no bloque "Datos".

Fíxate na seguinte imaxe:

Nunha lista pode haber nomes.

Nunha lista tamén pode haber números.

Nunha lista pode haber outras listas.

Nunha lista hai que coñecer tres ideas.

- Elementos: son os datos da lista.
- Lonxitude: é o número de elementos.
- Posición: é o lugar de cada elemento.

## Audio

audio/mpeg

# Operacións básicas con listas

É importante practicar as seguintes operacións para aprender as propiedades das listas como datos organizados.

## Enumerar

Para enumerar os elementos que ten unha lista debes empregar a orde unir " lista" co separador ",". Por exemplo:

## Substituír

Podes substituír un elemento da lista por outro sabendo o seu número de orde. Neste caso, "paxaro" (posición 3) por "elefante".

## Eliminar

Tamén podes eliminar un elemento sabendo o seu número de orde.

## Engadir

Seguramente isto é o máis importante unha vez creada a lista.

## Lista baleira

Ás veces quererás crear listas baleiras para ir engadindo datos dos sensores da túa placa. Para facelo, elimina os espazos en branco do bloque "lista".

## Lectura facilitada

É importante practicar as operacións coas listas.

## Enumerar

Podes mostrar os elementos dunha lista.

Para iso úsase a orde "unir cun separador".

## Substituír

Podes cambiar un elemento da lista por outro.

Para iso tes que saber a súa posición.

## Eliminar

Podes borrar un elemento da lista.

Para iso tamén tes que saber a súa posición.

## Engadir

Podes engadir elementos novos á lista.

## Lista baleira

Ás veces tes que crear unha lista baleira.

Despois poderás engadir datos nela.

## Audio

audio/mpeg

## Transcrición dos programas

## Enumerar

Ao comezar.

Asignar mamíferos a lista gato can elefante.

Dicir "une elementos da lista mamíferos co separador coma".

Resultado mostrado: gato, can, elefante.

## Substituír

Ao comezar.

Asignar mamíferos a lista gato can paxaro.

Substitúe o elemento 3 da lista "mamíferos" por "elefante".

Dicir "une elementos da lista mamíferos co separador coma".

Resultado mostrado: gato, can, elefante.

## Eliminar

Ao comezar.

Asignar mamíferos a lista gato can paxaro.

Elimina o elemento 3 da lista mamíferos.

Dicir "une elementos da lista mamíferos co separador coma".

Resultado mostrado: gato, can.

## Engadir

Ao comezar.

Asignar mamíferos a lista gato can elefante.

Engade "morcego" á lista mamíferos.

Engade "tigre" á lista mamíferos.

Dicir "une elementos da lista mamíferos co separador coma".

Resultado mostrado: gato, can, elefante, morcego, tigre.

## Lista baleira

Ao comezar.

Asignar mamíferos a lista baleira.

Engade "morcego" á lista mamíferos.

Engade "tigre" á lista mamíferos.

Dicir "une elementos da lista mamíferos co separador coma".

Resultado mostrado: morcego, tigre.

## Audio

audio/mpeg

# Observa os programas e comenta o código

Traballar con listas permite que almacenes moitos datos, por exemplo, o número de veces que pulsaches un botón, que inclinaches a controladora ou que se acendeu o primeiro LED...

En cada unha das seguintes opcións tes un programa que combina listas e sensores. Escolle cal deles queres facer. Terás que programalo en MicroBlocks e incluír comentarios que expliquen que fai cada parte do programa.

## Lectura facilitada

As listas serven para gardar moitos datos.

Por exemplo, poden gardar cantas veces pulsaches un botón.

Tamén poden gardar cantas veces inclinaches a controladora.

Tamén poden gardar cando se acendeu un LED.

Agora tes varias opcións para escoller.

Cada opción combina listas e sensores.

Escolle unha opción.

Despois programa esa opción en MicroBlocks.

Engade comentarios para explicar cada parte do programa.

## Audio

audio/mpeg

## Facer comentarios

Os comentarios son fundamentais para entender o código dun programa. No teu caso, como traballas en grupo, as túas compañeiras e compañeiros precisarán deles para comprender como fixeches os programas.

En MicroBlocks, facer un comentario é como engadir un bloque máis. Podes atopalo no apartado "Control" e diferénciase do resto por ter unha cor amarela pálida. Os comentarios non forman parte do código: serven para explicar o que fai o programa e axudar a outras persoas a entendelo. Fíxate no seguinte exemplo:

## Lectura facilitada

Os comentarios axudan a entender un programa.

Son moi importantes cando traballades en grupo.

Así, outras persoas poden comprender o teu código.

En MicroBlocks, un comentario engádese como un bloque máis.

Está no apartado "Control".

Ten unha cor amarela clara.

Os comentarios non forman parte do código.

Serven para explicar o que fai o programa.

## Audio

audio/mpeg

# Opción A: Cantas veces pulsaches un botón?

Neste exercicio tes que comentar un programa que conta cantas veces pulsas os botóns durante 5 segundos e garda esa información nunha lista.

Cada vez que premes:

- o botón A, gárdase "A".
- o botón B, gárdase "B".

Despois, o programa mostra a lista cos botóns que premiches e o número total de veces, que corresponde á lonxitude da lista.

## Lectura facilitada

Neste exercicio tes que comentar un programa.

O programa conta cantas veces premes os botóns en 5 segundos.

O programa garda esa información nunha lista.

Cada vez que premes A, gárdase “A”.

Cada vez que premes B, gárdase “B”.

Ao final, o programa mostra a lista.

O programa tamén mostra cantas veces premiches en total.

## Audio

audio/mpeg

# Opción B: Canta luz recibiu a placa?

O seguinte programa permite tomar datos do valor da intensidade de luz que recibe a placa. Ao empregar unha lista, pódese obter a secuencia completa da luminosidade que recibiu a placa. Se se empregase unha variable, só se podería obter un valor determinado.

## Lectura facilitada

Este programa garda datos da luz que recibe a placa.

Se usas unha lista, podes gardar moitos valores.

Así podes ver toda a secuencia da luz.

Se usas unha variable, só gardas un valor.

## Audio

audio/mpeg

# Opción C: Es quen de contar ata 5 en 5 segundos?

Neste xogo comparas a capacidade de tres persoas para calcular unha duración de 5 segundos.

O xogo comeza cando a primeira persoa preme o botón A. A partir dese momento, debe contar ata 5 segundos e premer o botón B. Despois repiten o proceso as outras dúas persoas.

O programa garda nunha lista os tempos de cada persoa e, ao final, móstraos. Deste xeito, podes comprobar quen foi máis precisa ao contar os 5 segundos.

## Lectura facilitada

Neste xogo participan tres persoas.

Cada persoa intenta calcular 5 segundos.

A primeira persoa comeza premendo o botón A.

Despois conta ata 5 segundos.

Ao final, preme o botón B.

Logo fan o mesmo as outras dúas persoas.

O programa garda os tempos nunha lista.

Ao final, mostra os resultados.

Así podes ver quen contou mellor os 5 segundos.

## Audio

audio/mpeg

Páxina 18 de 27

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)